# Koncept for Innovation Camp

## 0. Dokumenter

* Bilag 1: Findes der en formel for innovation? Af Lotte Darsø, ph.d. i innovation
* Bilag 2: Konkret forslag til innovationsproces i Innovation Camp
* Bilag 3: Azley Abd Razak, G. T. (No. 3. vol. 7 2015). The triple helix model for innovation: A holistic exploration of barriers and enablers.

## Baggrund og indhold

Ideen er beskrevet i C2CCC projektet som et samarbejde mellem universiteter og private aktører i form af en årlig Innovation Camp, hvor der arbejdes med innovative løsninger indenfor klima og vandteknologi. Nærværende koncept er beskrevet dels ud fra metoder i innovationsledelse og dels ud fra erfaringer og evalueringer fra januar/februar 2018 hvor der blev afprøvet et pilot-koncept i en såkaldt Water Tech Disruption Session.

#### Beskrivelse af pilotprojekt:

Som del af denne Water Tech Disruption Session blev der defineret 4 udfordringer, der var relevante for en lokal kontekst, for globale eksportmarkeder og med relevans for innovation og emerging technology. Der var tale om udkast, som blev bearbejdet og ændrede format undervejs:

1. Realtidskvalitetsmåling i vandforsyningen
2. Fremtidens eksportvenlige vandværk
3. Intelligent forbrugerkommunikation
4. Polymerfri renseteknologi

Udfordringerne blev bearbejdet under en faciliteret proces a’ 3\*2 timer

Flere af AquaGlobes partnere var del af pilotforsøget sammen med forsyningens fagledere. Greentech Challenge stillede med 4 SMVer og facilitering.

Løsninger på de 4 udfordringer blev pitchet af de deltagende SMVer på AquaGlobes Grand Opening den 2. marts 2018. Der var nedsat et dommerpanel med prominente folk fra branchen, der kårede vinderen. I marts -april blev der udført en evaluering gennem Enalyzer af pilotforsøget med 19 deltagere – dog ikke fra spor 4, der blev reduceret til en enkelt SMV og en fagleder fra forsyningen.

Evalueringsresultatet peger i retning af at justere konceptet efter følgende parametre:

* Partnerne skal være med til at definere udfordringerne
* Udfordringerne skal være tættere på markedet, så der er et kommercielt sigte
* Der skal en vand-kyndig facilitator på processen
* Processen skal være velbeskrevet og forventningsafstemt
* Længere sessioner med fysisk fremmøde vil fungere bedre

I nedenstående procesbeskrivelse vil derfor blive lagt vægt på proces, rammer og kriterier for definition af udfordringer

## Målgruppe

Primær målgruppe:

* Vandteknologiske virksomheder (Virksomheder med teknologiske løsninger indenfor vand- spildevand- og klimabranchen)
* Vidensinstitutioner og GTS institutter der arbejder indenfor det vandteknologiske område
* Forsyningsbranchen

Andre målgrupper:

* Studerende ved videregående uddannelser (som en del af speciale eller projektopgaver)

Som udgangspunkt er der ikke indtænkt start up virksomheder i konceptet.

## Formål / værdiskabelse

Formålet er at skabe en ramme for innovative partnerskaber, bestående af vandteknologiske virksomheder, forsyninger og vidensinstitutioner.

Formålet med Innovation Camp er desuden at

* Skabe nye løsninger der bygger på nyeste viden indenfor SDG 6, 17 og 13.
* Være en attraktiv mulighed for virksomheder for at skabe grobund for samarbejde på tværs af sektoren
* Bedre rekrutteringsmuligheder i kraft af formatet og synlighed.
* Vidensinstitutioner får mulighed får adgang til at arbejde med relevante udfordringer fra praksis

Værdiskabelsen opstår i synergien mellem de tre aktører. Det er efterhånden veldokumenteret at triple helix modellen (samarbejde mellem virksomheder, det offentlige og vidensinstitutioner) vil være nøglestrategien for national eller multinational innovations agenda i det 21. århundrede (Azley Abd Razak, 2015). I nærværende model, er den offentlige myndighed repræsenteret af en forsyningsvirksomhed.

Værdi for virksomheder: Større innovations kapacitet og konkurrencefordel gennem samarbejde med vidensinstitutioner, hvor de får adgang til både grundforskning og anvendt strategiske forskningsresultater, relevant videnskabelig og teknologisk viden, udvikling af test og prototyping, samt støtte til at finde løsninger på problemer i deres produkter.

Værdi for vidensinstitutioner: Finansielle ressourcer, ny teknologisk viden, der kan anvendes i akademisk forskning og undervisning.

Værdi for forsyningen: Forsyningen vil typisk være ”kunde” for de udviklede produkter og kan gennem viden og erfaringer fra praksis være med til at definere værdi og anvendelighed af disse og dermed opnå mål som billigere, mere effektiv og miljørigtig forsyningsvirksomhed til glæde for forbrugere og miljø.

En af de kendte barrierer for samarbejde mellem virksomheder og vidensinstitutioner er, at ingen af parterne har den omfattende styringskapacitet der er nødvendig for at fuldføre projekterne individuelt (Azley Abd Razak, 2015). Derfor vil et faciliteret og rammesat samarbejde i regi af AquaGlobe være en katalysator for at sætte nye innovative løsninger i søen.

## Overordnet beskrivelse

|  |  |  |
| --- | --- | --- |
|  | **Aktivitet** | **Timing** |
| 1. | Indsamle relevante, vandteknologiske udfordringer | Måned 1 |
| 2. | Rammesætte proces og facilitering | Måned 2 |
| 3. | Afholde Innovation Camp | Måned 3 + 4 |
| 4. | Afslutning og evaluering | Måned 5 |
|  |  |  |

## Detaljeret procesbeskrivelse

|  | **Aktivitet** | **SKF medarbejdere** | **Timing** |
| --- | --- | --- | --- |
| 1. | **Indsamle relevante, vandteknologiske udfordringer**   * Invitation til vandteknologiske virksomheder om at bidrage med aktuelle problemstillinger * Formulering af 4 konkrete problemstillinger i samarbejde mellem forsyningens medarbejdere og vandteknologiske virksomheder * Bearbejdning og konkretisering af problemstillinger så de er egnede til innovativ bearbejdning, herunder beskrivelse af status, hvordan klares udfordringen i dag, og hvilke resultater der ønskes * Invitation til relevante deltagere, der kan have interesse i at arbejde med en af de formulerede problemstillinger | Projektleder  Forsyningsingeniør eller driftspersonale  AC/facilitator med faglig viden om vand  Kommunikationsmedarbejder | Måned 1 |
| 2. | **Rammesætte proces og faciliteringsmetode**   * Etablering af interessegrupper til hver problemstilling. Optimalt set skal der være en medarbejder fra forsyning, mindst én virksomhed og en vidensinstitution i hver gruppe * Aftale tidsramme for forløbet. Det er vigtigt at forløbet ikke presses for meget sammen på kort tid, da der kan være brug for at indhente ressourcepersoner og viden mellem møderne. Tidsrammen kunne være 1 hel opstartsdag efterfulgt af 2-3 dage med 10 -14 dage mellem, samt en halv dag til afslutning og pitch og vurdering af idéer * Facilitatoren fastlægger en innovationsproces. Da innovationsprojekter skal styres anderledes end traditionelle projekter, er det vigtigt at facilitatoren holder dette for øje. Eksempelvis kan der hentes inspiration i Lotte Darsøs innovationsdiamant, hvor der faciliteres med fokus på de 4 parametre: Koncepter, Viden, Ikke-viden og relationer (Bilag 1) | Projektleder  Forsyningsingeniør eller driftspersonale  AC/facilitator med faglig viden om vand  kommunikationsmedarbejder | Måned 2 |
| 3. | **Afholde Innovation Camp**   * Procesbeskrivelse for Innovation Camp kan ses i bilag 2. Beskrivelsen er udviklet med grundlag i feedback fra Water Tech Disruption | Projektleder  Forsyningsingeniør eller driftspersonale  AC/facilitator med faglig viden om vand | Måned 3 + 4 |
| 4. | **Afslutning og evaluering**   * Processen afsluttes med et pitch fra hver innovationsgruppe. Ekspertpanel fra branche og vidensinstitutioner giver feed back på hver pitch. Det besluttes hvilke idéer/løsninger/produkter der ønskes at arbejde videre med. * Den videre proces foregår i fase 2 og forudsætter en ny aftale for rammerne med udvikling af de udvalgte idéer skal modereres i AquaGlobe regi | Projektleder  Forsyningsingeniør eller driftspersonale  AC/facilitator med faglig viden om vand  Kommunikationsmedarbejder | Måned 4 |

## Ressourcetræk og priser

Da der har vist sig et ønske om, at facilitator har faglig baggrundsviden, vil det være oplagt at uddanne to facilitatorer internt i forsyningsvirksomheden. En opstartsudgift ville f.eks. være to medarbejdere på kursus i innovationsledelse hos Teknologisk institut:

**Opstartsudgift år 1:**

|  |  |  |  |  |  |
| --- | --- | --- | --- | --- | --- |
| **Medarbejder** | **Omkostning** | **Antal timer** | **Medarb. Omk. ialt** | **Kursuspris** | **Ialt** |
| 1 | 430 | 59,2 | 25456 | 39990 | 65446 |
| 2 | 430 | 59,2 | 25456 | 39990 | 65446 |
| **Sum** | | | |  | **130.892** |

**Budget for drift af konceptet**

**Version 1**

Forudsætning er 4 spor med 4 udfordringer og 2 betalende virksomheder på hvert spor og intern facilitering. Pris for virksomhed 25.000 kr. der dækker fase 1

|  |  |  |  |
| --- | --- | --- | --- |
| **Udgifter** |  |  |  |
| **Medarbejder** | **Omkostning** | **antal timer** | **Medarb. Omk. ialt** |
| Facilitator 1 | 430 | 125 | 53750 |
| facilitator 2 | 430 | 125 | 53750 |
| problemholder 1 | 430 | 37 | 15910 |
| problemholder 2 | 430 | 37 | 15910 |
| forsyningsmedarb 1 | 430 | 37 | 15910 |
| forsyningsmedarb 2 | 430 | 37 | 15910 |
| forsyningsmedarb 3 | 430 | 37 | 15910 |
| forsyningsmedarb 4 | 430 | 37 | 15910 |
| komm, Skb fors. | 430 | 10 | 4300 |
| forplejning |  |  | 9600 |
| **Udgifter i alt** |  | **482** | **216860** |
|  |  |  |  |
| **Indtægter** |  |  |  |
| Virksomhed 1 |  |  | 25000 |
| Virksomhed 2 |  |  | 25000 |
| Virksomhed 3 |  |  | 25000 |
| Virksomhed 4 |  |  | 25000 |
| Virksomhed 5 |  |  | 25000 |
| Virksomhed 6 |  |  | 25000 |
| Virksomhed 7 |  |  | 25000 |
| Virksomhed 8 |  |  | 25000 |
| **Indtægter i alt** |  |  | **200000** |
|  |  |  |  |
| Ikke dækkede udgifter |  |  | 16860 |

Ved fortsættelse til fase to, hvor det nye produkt udvikles, laves ny aftale med samarbejdsforpligtigelser og pris for ydelser.

**Version 2**

Forudsætning er 4 spor med 4 udfordringer og 2 betalende virksomheder på hvert spor og ekstern facilitering. Pris for virksomhed 25.000 kr.

|  |  |  |  |
| --- | --- | --- | --- |
| **Medarbejder** | **timeløn** | **antal timer** | **løn i alt** |
| Ekstern facilitering |  |  | 120000 |
| problemholder 1 | 430 | 37 | 15910 |
| problemholder 2 | 430 | 37 | 15910 |
| forsyningsmedarb 1 | 430 | 37 | 15910 |
| forsyningsmedarb 2 | 430 | 37 | 15910 |
| forsyningsmedarb 3 | 430 | 37 | 15910 |
| forsyningsmedarb 4 | 430 | 37 | 15910 |
| forplejning |  |  | 9600 |
| komm, Skb fors. | 430 | 10 | 4300 |
| **Udgifter i alt** |  |  | **229360** |
| **Indtægter (som version 1)** |  |  | **200000** |
| Ikke dækkede udgifter |  |  | 29360 |

Det anbefales at planlægge med version 1. Dels vil det sikre kontinuitet og ejerskab i AquaGlobe at have faciliteringsrollen og dels vil der være en værdi i, at facilitator kender til vandsektoren og forstår problemstillingen. Dette var et ønske der fremgik af evalueringen af pilotprojektet.

## Evt. andre relevante punkter

Inden iværksættelse af Innovation Camp bør der fremstilles en skabelon til et juridisk dokument som beskriver rettigheder, patenter, varemærker, royalties m.v. i forhold til de udviklede produkter, som skal tilpasses og godkendes af de deltagende parter.

# Bibliografi

Azley Abd Razak, G. T. (No. 3. vol. 7 2015). The triple helix model for innovation: A holistic exploration of barriers and enablers. *Int. J. Business Performance and Supply Chain Modelling*, s. 278-291.